
PARLAMENTUL  ROMÂNIEI
CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 30 ianuarie 2007

Nr. Pl-x  930/2006


                                                                  RAPORT

          asupra propunerii legislative privind unele servicii de asistenţă financiară procedurală 
               În conformitate cu prevederile art. 95 şi ale art. 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă  privind unele servicii de asistenţă financiară procedurală , trimis cu  nr. Pl-x 930 din 4 decembrie 2006 şi  înregistrat cu nr. 1464 din  5 decembrie 2006.
               Propunerea legislativă a fost iniţiată de domnii deputaţi  Dan Iosif, Marian Săniuţă, Cătălin Voicu, Daniel Ionescu, Constantin Amarie, Florin Iordache, Petru Tărniceru.

                Potrivit prevederilor  art. 75 din Constituţia României şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

                Senatul, în calitate de primă Cameră sesizată, a respins această  propunere legislativă  în şedinţa din data de 29 noiembrie 2006.
 Consiliul Legislativ, prin avizul nr.942 din 03.07.2006, a avizat favorabil propunerea legislativă, cu unele observaţii şi propuneri.

 Guvernul, prin punctul de vedere cu nr. 2148 din 13.07.2006, nu susţine adoptarea iniţiativei legislative.
                 Propunerea legislativă are ca obiect de reglementare instituirea unor servicii de asistenţă financiară procedurală, constând în finanţarea diferitelor cheltuieli necesare iniţierii, introducerii şi susţinerii unei acţiuni în justiţie, cum sunt taxa de timbru, cauţiunea, onorariile apărătorilor şi experţilor, cheltuielile cu martorii sau interpreţii.
                  În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat propunerea legislativă, în şedinţa din data de 30 ianuarie  2007. La lucrările comisiei a participat, în calitate de invitat, din partea Ministerului Justiţiei, doamna Katalin Barbara Kibedi, secretar de stat.

                  În urma examinării propunerii legislative şi a punctului de vedere al Guvernului, s-a constatat că iniţiativa legislativă nu clarifică unele aspecte necesare pentru realizarea obiectivului preconizat de iniţiatori, în sensul că nu reglementează modalitatea constituirii persoanelor juridice care să aibă ca obiect de activitate asistenţa financiară procedurală şi nici natura juridică a acestora. Totodată s-a reţinut că propunerea legislativă prevede includerea de drept  a sumelor avansate de finanţator în cheltuielile de judecată, precum şi prezumţia privind caracterul licit al tranzacţiilor, ceea ce contravine reglementărilor potrivit cărora asupra cheltuielilor de judecată şi asupra legalităţii oricărei convenţii, deduse judecăţii se pronunţă numai instanţa de judecată competentă. Deasemenea, dispoziţiile cuprinse la art.5, în ceea ce priveşte renunţarea la judecată şi renunţarea la drept, nu sunt corelate cu prevederile art.246 şi art. 247 din Codul de procedură civilă, iar dispoziţiile art.4 potrivit cărora prestatorul de servicii de asistenţă financiară procedurală îşi recuperează sumele acordate, inclusiv comisionul, din cheltuielile de judecată, nu sunt corelate cu dispoziţiile art. 274-277 din Codul de procedură civilă.

                Faţă de considerentele menţionate mai sus, membri comisiei au hotărât, cu 12 voturi pentru şi 3 voturi împotrivă, să  propună plenului Camerei Deputaţilor respingerea propunerii legislative privind unele servicii de asistenţă financiară procedurală.
      La lucrările comisiei au fost prezenţi 15 deputaţi, din totalul de 25 membrii ai comisiei.
 În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE ,                                   SECRETAR,
           Sergiu ANDON                                   George BĂEŞU
      Consilier,

      Cecilia Păduroiu

